Anno Domini millesimo quadringentesimo vigesimo octavo, statuta sunt haec apud Cistercium in Cisterciensis Ordinis Capitulo generali. 1.  Abbati et conventui monasterii Colbacensis, suas nihilominus onerando conscientias, ut horas Beatae Mariae extra chorum aliasque particulares orationes vel suffragia aliquorum sanctorum sigillatim et particulariter dicere possint, per generale Capitulum benigniter conceditur. 2.  De Theoloco, s. th. pr., et de Bella valle monasteriorum abbatibus et eorum cuilibet committit generale Capitulum, quatinus omnes et singulas personas Ordinis, quas in quibuscumque pecuniarum summis aut rebus aliis repererint efficaciter obligari monasterio Morimundi, ad satisfaciendum eidem compellant auctoritate memorati Capituli viriliter et debite, in totius Ordinis plenaria potestate. 3.  Domino Morimundi et abbatibus de Caroloco et de Clarofonte ad idem committitur pro monasterio de Dulcivalle. 4.  Omnibus et singulis tam abbatibus quam monachis ac etiam conversis Ordinis universi inhibet generale Capitulum, sub poena depositionis ab eorum officiis et inhabilitate ad officia, ne de cetero per villas et per loca iudicum tam ecclesiasticorum quam saecularium sine cucullis et cappis incedant, quodque birretas praeterquam equitando vel itinerando, tunicas curtas et foedatas atque scissas ante et retro, *gippones* et cetera indumenta seu etiam calceamenta quae Ordinis honestatem deforment, studeant penitus amovere atque se deferant magis religiose. 5.  Generale Capitulum dispensat cum fratre Nicolao de Badinecuria, monacho monasterii de Escureyo, quod non obstantibus aliquibus minutis latrociniis per ipsum commissis, de quibus plena restitutio per ipsum facta est, propter quod incarceratus fuit, et fracto carcere per aliquod et breve tempus apostatavit, de quibus poenitentiam sibi iniunctam humiliter et devote complevit, ad omnes Ordinis actus legitimos etiam abbatiatum admitti valeat et assumi. 6.  Abbates de Fusniaco, de Bonofonte in Therascia, de Boheriis, de Bella valle, de Campo, de Salem, de Lutzella, de Paris, generale Capitulum propter guerrarum turbines et viarum discrimina habet ista vice favorabiliter excusatos. Citat tamen ipsos ad instans proximo futurum generale Capitulum ad ea quae sibi obiicientur responsuros. 7.  Abbati de Ursicampo, s. th. pr., committit generale Capitulum, quatinus quantocius poterit se diligenter informet, an permutatio cuiusdam domus ad monasterium de Eschalleiis pertinentis, Parisius situatae nominatim in vico Sancti Severini, utilis sit dicto monasterio de Eschalleiis et si aliqui redditus ad equivalentiam de dicta permutatione inde possint comparari ; et quidquid super hoc repererit per suas patentes litteras anno futuro intimare studeat antedicto Capitulo generali. 8.  De Firmitate, de Morimundo, de Theoloco et de Bella valle monasteriorum abbatibus et eorum cuilibet per se et in solidum committit generale Capitulum, quatinus omnes et singulas personas Ordinis universi, quas in quibuscumque pecuniarum summis aut rebus aliis repererint obligari monasterio Cistercii, ad satisfaciendum compellant auctoritate memorati Capituli viriliter et debite, in ipsius Capituli et totius Ordinis plenaria potestate. 9.  Ad idem committitur per generale Capitulum antedictum de Theoloco, de Fonteneto et de Ripatorio monasteriorum abbatibus, pro monasterio de Claravalle. 10.  Ad idem committitur per ipsum Capitulum domino de Morimundi, de Bella valle et de Maceriis monasteriorum abbatibus, pro monasterio Theoloci. 11.  Ad idem committitur per dictum generale Capitulum abbati de Theoloco, s. th. pr., et abbati de Dulci valle, pro abbatissis de Bellomonte et de Curcellis, Lingonensis et Bisuntinae dioecesium. 12.  Excambium ac omnia et singula contenta in litteris, quibus haec diffinitio annectitur, quia in profectum et augmentationem bonorum monasterii Beatae Mariae de Chasseneya fore dignoscitur, generale Capitulum ratificat, approbat, ex certa scientia confirmat. 13.  Ad instantiam illustrissimi principis domini ducis Brabantiae, committit generale Capitulum abbatibus de Villari et de Sancto Bernardo in Brabantia, quatinus assumptis secum duobus vel tribus Ordinis abbatibus, ad monasterium monialium de Argenton situatum in dicta patria Brabantiae quantocius poterunt personaliter accedentes, ibidem visitent, reforment, instituant et destituant tam in capitibus quam in membris, tam in spiritualibus quam temporalibus, quaecumque secundum rectam conscientiam ac Ordinis instituta in eodem visitanda, reformanda, instituenda vel destituenda repererint, in ipsius Capituli generalis et nostri totius Ordinis plenaria potestate. 14.  Abbati Doberanensi concedit generale Capitulum, ut confessorem idoneum de Ordine, semel dumtaxat in fore conscientiae eligere queat, qui ipsum absolvat de omnibus et singulis casibus Capitulo reservatis. Similemque potestatem concedit dictum Capitulum praedicto abbati, ut omnes et singulos sibi subditos absolvere possit in casibus consimilibus et cum eis dispensare auctoritate memorati generalis Capituli. 15.  Abbati de Bello monte ad idem conceditur per generale Capitulum. 16.  Fratrem Johannem Utts conversum monasterii Doberanensis, qui suum confratrem manualiter interfecit, Romamque adiit et absolutionem cum rigore Ordinis obtinuit, disciplinatum absolvit et ad suum pristinum gradum et statum restituit, iuxta indultum papale, generale Capitulum. 17.  Propter multa gravamina quibus monasterium Campense enormiter opprimitur, eidem conceditur per generale Capitulum ut scolarem ad studium non destinet per sequens continuum triennium. 18.  Cum fratribus Tilmanno sacerdote, et Theodorico diacono, monachis expresse professis monasterii de Hesterbaco, qui Tilmannus spacio sex hebdomadarum et Theodoricus per quindenam vagabundi apostataverunt, et postmodum ad monasterium voluntarie regressi pœnitentiam sibi propter hoc iniunctam humiliter et devote peregerunt, misericorditer dispensat generale Capitulum, ut hoc non obstante ad omnes Ordinis actus legitimos gradus, voces, administrationes, dignitates etiam ad abbatialem dignitatem, admittit valeant pariter et assumi. 19.  Capitulum generale constituit et ordinat suum et totius Ordinis procuratorem in romana Curia generalem fratrem Guillelmum de Salinis, monachum professum monasterii de Caritate, provisorem collegii Sancti Bernardi Parisiensis, licentiatum in sacra theologia, committens reverendissimo patri domino Cistercii, ut procuratorium eius conficiat in forma debita et consueta. 20.  Alias editam per Capitulum diffinitionem, cui praesens affigitur diffinitio, generale Capitulum innovat, ratificat, approbat et confirmat, abbati Grandis silvae praecipiens et iniungens, quatinus eius tenorem executioni debitae fideliter et indissimulate demandet. 